CELEX: 62019TN0211
Language: sk
Date: 2019-04-05 00:00:00
Title: Vec T-211/19: Žaloba podaná 5. apríla 2019 — Le Pen/Parlament

3.6.2019   
            
            
               SK
            
            
               Úradný vestník Európskej únie
            
            
               C 187/84
            
         
      Žaloba podaná 5. apríla 2019 — Le Pen/Parlament
      (Vec T-211/19)
      (2019/C 187/90)
      Jazyk konania: francúzština
      
         Účastníci konania
      
      
         Žalobca: Jean-Marie Le Pen (Saint-Cloud, Francúzsko) (v zastúpení: F. Wagner, avocat)
      
         Žalovaný: Európsky parlament
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil rozhodnutie Európskeho parlamentu P8_TA-PROV (2019)0136 z 12. marca 2019 o žiadosti o zbavenie žalobcu imunity 2018/2247(IMM), ktorým bol žalobca skutočne imunity zbavený,
               
            
                  —
               
               
                  uložil Parlamentu povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobca uvádza štyri žalobné dôvody.
      
                  1.
               
               
                  Prvý žalobný dôvod je založený na porušení článku 9 protokolu č. 7 o výsadách a imunitách Európskej únie (Ú. v. EÚ C 83, 2010, s. 266), článku 5 ods. 1 a 5, rokovacieho poriadku Európskeho parlamentu (Ú. v. EÚ L 44, 2005, s. 1) a oznámení poslancom č. 11/2003 a 11/2016.
               
            
                  2.
               
               
                  Druhý žalobný dôvod je založený na zneužití konania. Žalobca sa domnieva, že súhlasom so zbavením žalobcu imunity umožnil Parlament francúzskemu vyšetrujúcemu sudcovi nahradiť generálneho tajomníka Parlamentu na obdobie 2009-2014, a tým porušil článok 68 ods. 1 vykonávacích opatrení k štatútu poslancov Európskeho parlamentu, ktorým sa uvedenému generálnemu tajomníkovi zveruje výlučná právomoc rozhodovať o preplatku a nariadiť vydanie exekučného titulu proti dotknutému poslancovi Európskeho parlamentu.
               
            
                  3.
               
               
                  Tretí žalobný dôvod je založený na zneužití právomoci, zneužití konania a porušení primeranej lehoty na začatie trestného stíhania. Žalobca tvrdí, že Parlament sa dopustil zneužitia konania, ktoré zasahuje do výkonu práva žalobcu na obhajobu, keďže po takmer troch mandátoch bez sťažnosti zo strany generálneho tajomníka Parlamentu žalobca nepovažoval za potrebné odkladať si dôkazy o práci svojich asistentov a nemá dôkazy, aby mohol odpovedať sudcovi.
               
            
                  4.
               
               
                  Štvrtý žalobný dôvod je založený na porušení článku 43 oznámenia poslancom 11/2016, keďže účelom stíhania je sťažiť činnosť poslancov jednej z hlavných opozičných strán v Parlamente.